For første gang i 16 år er en dansk herresingle klar til VM-finalen.

Se Axelsens VM-finale søndag på TV 2 omkring kl. 16.00

Den 23-årige badmintonspiller Viktor Axelsen har spillet sig i karrierens største finale.

Inden semifinalen ved VM i Glasgow havde danskeren kun vundet en ud af ti indbyrdes kampe over den forsvarende verdens- og olympiske mester Chen Long fra Kina, men den statistik blev i dén grad gjort til skamme.

Axelsen ydmygede Chen Long med en imponerende og knusende sikker sejr i to sæt, som Axelsen vandt med de utrolige cifre 21-9, 21-10.

Dermed er Viktor Axelsen klar til sin første VM-finale. Han er samtidig den første danske herresinglespiller i VM-finalen siden Peter Gade i 2001.

Søndagens finale bliver mod enten Son Wan Ho, der er nummer et på verdensranglisten, eller den femdobbelte verdensmester Lin Dan.

Lige nu kan du se flere VM-semifinaler på TV 2, ligesom du kan se Axelsens VM-finale søndag eftermiddag på TV 2. Det præcise tidspunkt kendes endnu ikke.

Damedoublen med Christinna Pedersen og Kamilla Rytter Juhl spiller omkring klokken 19. Den kamp kan ses på TV 2 SPORT.

Kampens forløb

Axelsen kom foran med 7-1 og øgede til hele 14-3, inden Chen Long kom en smule bedre med mod slutningen af sættet.

OL-guldvinderen og den dobbelte VM-guldvinder kunne dog ikke gøre noget ved danskerens store føring, og så kunne Axelsen sikre sig første sæt med overbevisende 21-9.

23-årige Viktor Axelsen skal forsøge at spille sig i sin første VM-finale, når han møder den forsvarende OL- og VM-guldvinder, Chen Long. Indbyrdes er danskeren bagud 1-9, men forhåbentlig kan der rettes lidt op på det i dag. Video: TV 2 SPORT

Det var svært at forestille sig, at det kunne fortsætte på samme måde i andet sæt, og Chen Long kom da også ud med en mere optimistisk attitude fra start.

Kineseren bragte sig foran 5-3, men Viktor Axelsen fandt storspillet frem igen og tvang Chen Long til usædvanligt mange fejl.

3-5 blev vendt til 11-6 til danskeren, og så begyndte kampmønsteret at ligne en gentagelse af første sæt.

Axelsen vandt point efter point, tilspillede sig 11 matchbolde ved 20-9 og vandt i andet forsøg.